“O‘zbekyengilsanoat” davlat-aksiyadorlik kompaniyasi huzurida dizayn markazi tashkil etish to‘g‘risida

Milliy an’analarni va iqlim sharoitlarini hisobga olgan holda liboslarning talab qilingan zamonaviy modellari ishlab chiqilishini tashkil etishni takomillashtirish, shuningdek mahalliy yengil sanoat mahsulotlarini xalqaro bozorlarga keng ko‘lamda kiritish maqsadida:
 1. “O‘zbekyengilsanoat” davlat-aksiyadorlik kompaniyasi, Toshkent to‘qimachilik va yengil sanoat instituti, “OSIYO RAMZI” O‘zbekiston Respublikasi dizaynerlari va modelyerlari uyushmasi, yengil sanoat korxonalari va tashkilotlarining “O‘zbekyengilsanoat” davlat-aksiyadorlik kompaniyasi huzurida unitar korxona shaklida Dizayn markazi tashkil etish to‘g‘risidagi taklifiga rozilik berilsin.
 2. Quyidagilar “O‘zbekyengilsanoat” davlat-aksiyadorlik kompaniyasi huzuridagi Dizayn markazining asosiy vazifalari va faoliyati yo‘nalishlari etib belgilansin:
 aholining oshib borayotgan ehtiyojlari va talablarini hisobga olgan holda yengil sanoat buyumlarini istiqbolli modellashtirish, jahon modalarining eng yangi tendensiyalarini o‘rganish, yengil sanoat mahsulotlarining ichki va tashqi bozorlari marketing tadqiqotlarini amalga oshirish;
 dizaynning model biznesi va kiyim-kechak ishlab chiqarish sohasiga ixtisoslashayotgan xalqaro e’tirof etilgan yetakchi markazlari bilan mustahkam hamkorlikni yo‘lga qo‘yish va ularning ilg‘or tajribasini o‘rganish;
 modellarning texnik shartlari va tavsiflarini ishlab chiqqan holda aholining milliy xususiyatlari va mentalitetidan kelib chiqib, turli assortimentdagi liboslarning mavsumiy kolleksiyalarini yaratish, ilmiy-tadqiqot, maslahatlar berish faoliyatini amalga oshirish;
 bozor konyunkturasini hisobga olgan holda ishlab chiqiladigan modellarni doimiy ravishda yangilab borish, liboslarning raqobatbardosh modellarini yaratish, manfaatdor tashkilotlarning ishlab chiqarishiga buyurtmalar portfelini shakllantirishda ularga hamda to‘qimachilik, tikuvchilik va trikotaj sanoatiga zamonaviy, yuqori texnologiyali ishlab chiqarishlarni jalb etish bo‘yicha maslahat yordami ko‘rsatish;
 xalqaro tajribani o‘rganish asosida xarajatlarni hisobga olishning zamonaviy usullarini ishlab chiqish va joriy etish hamda ishlab chiqarilayotgan mahsulotning rentabelligini ta’minlash, raqobatbardosh mahsulotlar ishlab chiqarishni o‘zlashtirishda va ularning yangi turlarini jahon bozoriga kiritishda mahalliy yengil sanoat tashkilotlariga ko‘maklashish;
 mahalliy va xorijiy dizaynerlar liboslari modellarining namoyishlarini, konferensiyalar, ko‘rgazmalar, metodik seminarlar va mahorat darslarini tashkil etish.
 3. Belgilansinki:
 Dizayn markazi o‘z faoliyati to‘g‘risida “O‘zbekyengilsanoat” davlat-aksiyadorlik kompaniyasiga hisobot beradigan mustaqil yuridik shaxs hisoblanadi;
 Dizayn markaziga O‘zbekiston Respublikasi Vazirlar Mahkamasining tegishli Kompleksi bilan kelishgan holda “O‘zbekyengilsanoat” davlat-aksiyadorlik kompaniyasi boshqaruvi raisi tomonidan lavozimga tayinlanadigan va lavozimdan ozod qilinadigan direktor boshchilik qiladi.
 4. Dizayn markazining xodimlarning cheklangan umumiy soni 35 nafar, shu jumladan boshqaruv xodimlari soni 9 nafar bo‘lgan tashkiliy tuzilmasi ilovaga muvofiq ma’qullansin.
 “O‘zbekyengilsanoat” davlat-aksiyadorlik kompaniyasi boshqaruvi raisiga Dizayn markazi tuzilmasiga xodimlarning belgilangan cheklangan umumiy soni doirasida o‘zgartirishlar kiritish huquqi berilsin.
 5. “O‘zbekyengilsanoat” davlat-aksiyadorlik kompaniyasining Dizayn markaziga “O‘zbekyengilsanoat” davlat-aksiyadorlik kompaniyasining Toshkent shahar, Bobur ko‘chasi, 45-uyda joylashgan binosi xonalarining bir qismini tutash hududi bilan birga ijara to‘lovi undirmasdan berish to‘g‘risidagi taklifiga rozilik berilsin.
 Belgilansinki, “O‘zbekyengilsanoat” davlat-aksiyadorlik kompaniyasi ko‘rsatib o‘tilgan xonalarni berish aylanmasi bo‘yicha qo‘shilgan qiymat solig‘i va yuridik shaxslarning foyda solig‘i, shuningdek Dizayn markaziga berilgan mol-mulk va maydonlar bo‘yicha mulk solig‘i va yer solig‘i to‘lashdan ozod qilinadi.
 6. O‘zbekiston Respublikasi Moliya vazirligi:
 bir oy muddatda Dizayn markaziga berilayotgan xonalarni rekonstruksiya qilish va Dizayn markazini zamonaviy, yuqori texnologik asbob-uskunalar bilan jihozlashga Dizayn markazining “O‘zbekyengilsanoat” davlat-aksiyadorlik kompaniyasi bilan kelishilgan holda taqdim etilgan hisob-kitoblariga muvofiq 2011-yilda Vazirlar Mahkamasining zaxira jamg‘armasidan mablag‘ ajratish yuzasidan Vazirlar Mahkamasiga taklif kiritsin;
 asoslangan hisob-kitoblarga muvofiq Dizayn markazi faoliyatini tashkil etishga va uni joriy ta’minlashga joriy yilda respublika budjeti mablag‘lari hisobidan zarur budjet mablag‘lari ajratsin va 2012 — 2015-yillarda ajratishni nazarda tutsin.
 7. Budjetdan ajratiladigan mablag‘lar bilan birga, o‘z xo‘jalik faoliyatidan olingan mablag‘lar, shu jumladan pulli xizmatlar ko‘rsatishdan tushgan mablag‘lar, shuningdek qonun hujjatlarida taqiqlanmagan boshqa manbalar Dizayn markazi faoliyatini moliyalashtirish manbalari etib belgilansin.
 Dizayn markaziga yuklangan vazifalarni amalga oshirish uchun unga xayriya ehsonlarini jalb etish huquqi berilsin.
 8. Dizayn markazi 2016-yil 1-yanvargacha bo‘lgan muddatga soliqlarning barcha turlarini to‘lashdan, shuningdek faoliyatining asosiy turi bo‘yicha O‘zbekiston Respublikasi Moliya vazirligi huzuridagi Respublika yo‘l jamg‘armasiga majburiy ajratmalar to‘lashdan ozod qilinsin.
 9. Toshkent shahar hokimligi, “O‘zbekyengilsanoat” davlat-aksiyadorlik kompaniyasi, O‘zbekiston Respublikasi Davlat mulki qo‘mitasi:
 bir oy muddatda Dizayn markazi belgilangan tartibda davlat ro‘yxatidan o‘tkazilishini ta’minlasinlar;
 Dizayn markazining buyurtmanomalari bo‘yicha firma savdo salon-do‘konlari tashkil etish va boshqa ishlab chiqarish maqsadlari uchun ijara asosida tegishli joylarni bersinlar.
 10. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.